Kolbjørn Svendsen

Kolbjørn Svendsen (født 17. september 1903 i Fredrikstad, død 4. oktober 1967) var en norsk musiker og komponist.

 Familie 
Han var sønn av visedikteren Arne Svendsen, nevø av skuespiller og teaterinstruktør Osvald Svendsen og halvbror av Herberth Svendsen som også var svært kjent revykunstner.  Han var gift med sangerinnen Mary Pedersen.

 Karriere 
Kolbjørn Svendsen studerte komposisjon med Gustav Lange og Thorolf Voss. Han komponerte både revymelodier og operetter, og var ansatt som kapellmester ved Den Nationale Scene i Bergen. Han hadde utført 500 komposisjoner før han fylte 40 år. Ernst Rolf lanserte flere av Svendsens melodier i sine revyer.

Kolbjørn Svendsens første revy-vise ble skrevet da han var bare nitten år gammel, til en Chat Noir-revy i 1922. Mange av melodiene skrev han til tekst av faren, Arne Svendsen. Han komponerte imidlertid også for kor og orkester, bl.a. orkesterverket «Polonaise brillante» og «Tussene kommer tassende».

I 1958 samarbeidet han med datidens sangstjerne Marie Lovise Widnes om utgivelsen av hennes viser i bokform. Han hadde skrevet melodien til hennes visetekst Framtidsdraumar, som hun ga ut på platen Gangdøra i 1957, og til bokutgivelsen påtok han seg å skrive ned notene til alle sangene på platen.

 Melodier av Kolbjørn Svendsen (utvalg) 
 1925: Ikke mas, alle får - tittelmelodien til Chat Noirs suksessforestilling i 1925-1926, første gang fremført av Victor Bernau
 1926: Skal vi supere i pysjamas - første gang fremført av Lillebil Ibsen; sangen ble en landeplage
 Takk for at du kom - fremført av Ernst Rolf med stor suksess
 Sommerens don Juan - nok en suksess med Ernst Rolf
 Karl Johan
 Svigermor og Evensen og kjerringa og jeg
 (Det klarer jeg) serru, serru - første gang fremført av Viktor Bernau
 Oppover går det - første gang fremført av Viktor Bernau
 Lov-visen - første gang fremført av Viktor Bernau
 Ned’i dalen
 De tusen sjøers land
 Under måneskinnslampen
 Kom Juanita
 Over blånende fjell
 Framtidsdraumar
 Er dette no' for en voksen kar
 Charleston på Toten

 Operetter og orkesterverk 
 1927: En haremsnatt (operette)
 1941: Askepott (eventyrkomedie)
 1945: Here I Am (operette)
 1952: Kronbrura (operette)
 Norge (orkesterverk)
 Polonaise brillante (orkesterverk)
 Tussene kommer tassende (orkesterverk)

 Referanser 

 Eksterne lenker 


Kategori:Norske komponister
Kategori:Norske musikere